ความอันตรายของ FOREX
หลายคนคงเคยได้ยินคำนี้ ส่วนใหญ่จะมีคำโฆษณาว่ารวยเร็ว แต่จริงๆแล้วเรื่องนี้มีอะไรซ่อนอยู่ ถ้าเรารู้ก่อน ก็จะได้ไม่ต้องไปเจอกับตัวเอง
22 เม.ย. 2561

ความอันตรายของ FOREX / โดย ลงทุนแมน
หลายคนคงเคยได้ยินคำนี้
ส่วนใหญ่จะมีคำโฆษณาว่ารวยเร็ว
แต่จริงๆ แล้วเรื่องนี้มีอะไรซ่อนอยู่
ถ้าเรารู้ก่อน ก็จะได้ไม่ต้องไปเจอกับตัวเอง
คำว่าเทรด FOREX มักใช้แทนการเก็งกำไรอัตราแลกเปลี่ยน
อัตราแลกเปลี่ยนก็จะมีทุกสกุลเงินตั้งแต่ ดอลลาร์ ปอนด์ ยูโร เยน
ทีนี้ถ้าเราเก็งถูกก็ได้เงิน ถ้าผิดก็เสียเงิน
ประเด็นมันอยู่ที่ว่าตลาด FOREX มีการซื้อขายมหาศาล
การซื้อขายในตลาด FOREX ใหญ่กว่ามูลค่าที่ซื้อขายหุ้นทั้งหมดในโลกนี้ 27 เท่า
หรือมีมูลค่า 4 เท่า ของ GDP ทั้งหมดของโลก
ปี 2017 โลกมี GDP ทั้งหมด 2,500 ล้านล้านบาท
ส่วนประเทศไทยทั้งประเทศมี GDP 14 ล้านล้านบาท
ก็ลองจินตนาการเอาเองว่าตลาดนี้เงินสะพัดขนาดไหน
คนที่ซื้อขายก็มีทั้ง คนที่ทำธุรกิจนำเข้า ส่งออก รัฐบาล สถาบันการเงิน กองทุน เทรดเดอร์รายย่อย
เรียกได้ว่าแต่ละคนก็มีจุดประสงค์ในการซื้อขายแตกต่างกัน
เช่น คนไทยที่ทำธุรกิจส่งออกขายสินค้าได้เงินดอลลาร์ ก็อยากแลกกลับมาเป็นเงินบาท
คนไทยที่อยากไปลงทุนต่างประเทศ ก็อยากแลกเงินบาทเป็นเงินดอลลาร์
เรียกได้ว่าตลาดนี้กว้างใหญ่มาก มีการเคลื่อนไหวตลอดเวลา
แต่ทั้งหมดนี้ก็คงไม่สำคัญไปกว่าอาวุธชนิดหนึ่งของวงการ FOREX ที่เรียกว่า LEVERAGE
การ LEVERAGE คือการซื้อขาย FOREX ในวงเงินที่มากกว่าเงินตัวเอง
สำหรับทรัพย์สินประเภทอื่น เช่น หุ้น ปกติแล้วจะให้ใช้ LEVERAGE อย่างมาก 2 เท่า หรือ ถ้าเป็นทรัพย์สินประเภทอนุพันธ์ก็จะ LEVERAGE ได้สูงขึ้นได้เกือบ 10 เท่า
ส่วน FOREX เราอาจทำได้ถึง 100 เท่า
เช่น ถ้าเรามีเงิน 100,000 บาท เราสามารถซื้อ FOREX ในวงเงิน 10,000,000 บาทก็มี
ถ้าวันนั้นท้องฟ้าแจ่มใสทุกอย่างเข้าทางเรา ถ้าเราแทงขึ้น ขอให้แค่ราคาขึ้นไป 1% ถ้าเราใช้การ LEVERAGE ที่ 10 เท่า ก็เหมือนเราได้ 10% ถ้าเรา LEVERAGE ที่ 100 เท่า ก็เหมือนเราได้ 100%
แต่..
โลกนี้มันมีวันที่โหดร้ายเสมอ
ในวันที่โชคไม่เข้าข้างเรา ในทางกลับกัน เราก็อาจจะเสียเงินหมดภายในพริบตา
และเมื่อเราเสียหมด เราก็อยากจะเอาคืน แทงหนักกว่าเดิมเพื่อที่จะได้เงินของเก่าคืนไปเรื่อยๆ.. จนเรียกได้ว่าเป็นโศกนาฏกรรมทางการเงินของเรา
ดังนั้นคนที่เทรด FOREX แบบมืออาชีพ ต้องมีวินัยขั้นสูง เพราะระหว่างทางจะมีเหตุการณ์ของโลกให้เราจิตตกตลอดเวลา
วันนี้เกาหลีเหนือจะยิงนิวเคลียร์ วันต่อมาเกาหลีเหนือบอกยุตินิวเคลียร์ อีกวันนึงซีเรียโดนบอมบ์
ทั้งหมดนี้ ไม่ใช่เรื่องง่าย เพราะตลาดนี้ต้องแข่งกับคนเก่งๆ อีกเป็นล้านคน คนที่ชนะวันนี้ไม่ได้หมายความว่าจะชนะติดต่อกันไปเรื่อยๆ
คนที่เข้าตลาดนี้มีทั้งคนที่สำเร็จ และมีคนที่ไม่สำเร็จ คนที่พลาดมักจะทะนงตัวว่าตัวเองมีระบบที่ดี เก่งกว่าคนอื่น ชนะตลาดได้
และจุดจบของคนที่คิดว่าตัวเองเก่งก็คือ อยากที่จะเอาคืน และสุดท้ายควบคุมการ LEVERAGE ไม่ได้..
ดังนั้นวันหลังถ้าใครมาชวนเล่น FOREX ถามกลับเขาไปคำถามแรกว่า..
คุณใช้ LEVERAGE กี่เท่า?
"My partner Charlie says there is only three ways a smart person can go broke:
liquor, ladies and leverage," - Warren Buffett
เพื่อนของผมชื่อชาลีกล่าวว่า มีแค่ 3 ทางที่คนฉลาดจะล้มละลายได้ คือ ติดเหล้า ติดผู้หญิง และ ติดการ leverage - วอเร็น บัฟเฟตต์
--------
ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
--------